બોલીવુડની વર્સેટાઇલ અભિનેત્રી પ્રિયંકા ચોપરાની પિતરાઇ બહેન બોલીવુડમાં એન્ટ્રી કરી રહી છે . જી હા . આ કોઇ જુના સમાચાર નથી , કે પ્રિયંકાની પિતરાઇ બહેન પરિણિતી ચોપરાની પણ વાત થઇ રહી નથી . અહીં વાત થઇ રહી છે પ્રિયંકા ચોપરાની અન્ય એક પિતરાઇ બહેન મીરા ચોપરાની . મીરા ચોપરા એક બંગાળી ફિલ્મની હિન્દી રિમેકથી બોલીવુડમાં પોતાની કરિયરની શરૂઆત કરવા જઇ રહી છે . ' ધ ગેંગ્સ ઓફ ઘોસ્ટ ' નામની આ ફિલ્મનું દિગ્દર્શન સતીશ કૌશિક કરી રહ્યા છે . આ ફિલ્મમાં મીરાના સાથી કલાકારો તરીકે શર્મન જોશી અને માહી ગિલ કામ કરી રહ્યા છે . બોલીવુડમાં પોતાની એન્ટ્રી અંગે મીરાનું કહેવું છે કે " હું ચોપરા અટકને વધારે મજબૂત બનાવીશ . હું મારા પરિવારને નીચા જોવાનું થાય તેવું કદી નહીં કરું . " ફિલ્મ ધ ગેંગ્સ ઓફ ઘોસ્ટની એક આઇટમ સોંગનું શૂટિંગ કર્યા બાદ આપેલા ઇન્ટરવ્યૂમાં મીરાએ જણાવ્યું કે મેં પ્રિયંકા સાથે વાત કરી છે . પણ મને નથી લાગતું કે મારે કોઇ ટિપ્સ લેવાની જરૂર છે કારણ કે હું પહેલા દક્ષિણ ભારતીય ફિલ્મોમાં કામ કરી ચૂકી છું . બધાનું માનવું છે કે હું બોલીવુડમાં સારું કામ કરી શકીશ . તે પછી બધું નસીબને આભારી છે . મીરાએ આ સાથે એ બાબતનો સ્વીકાર કર્યો કે બોલીવુડમાં તેની બંને પિતરાઇ બહેનો પ્રિયંકા અને પરિણીતી સારું કામ કરી રહી છે . તેના કારણે મારા પ્રત્યેની લોકોની અપેક્ષા વધી ગઇ છે જે મારા માટે પડકાર રૂપ છે .